विजेता वाम उम्मीदवार ने इक्वाडोर में दूसरे दौर के राष्ट्रपति चुनावों में बाधा डालने की योजना की चेतावनी दी
प्रोग्रेसिव यूनियन फॉर होप अलायंस (यूएनईएस) के एंड्रेस अराउज ने इक्वाडोर में राष्ट्रपति चुनाव के दूसरे दौर में बाधा डालने की योजनाओं को लेकर अंतरराष्ट्रीय समुदाय को चेतावनी दी है। रविवार 21 फरवरी को एक प्रेस कॉन्फ्रेंस में राष्ट्रपति चुनाव के पहले दौर के विजेता अराउज ने अभियोजक कार्यालय और कॉम्पोट्रोलर कार्यालय द्वारा नेशनल इलेक्टोरल काउंसिल (सीएनई) के कंप्यूटर उपकरणों की जब्ती की निंदा की और इसे लोकतंत्र के खिलाफ हमला बताते हुए कहा कि इनकी मंशा आगामी दूसरे दौर के चुनाव को स्थगित करने की है।
सीएनई के उपकरणों की जब्ती तथाकथित जांच का एक हिस्सा है जो सीएनई द्वारा 7 फरवरी को हुए आम चुनावों के आधिकारिक परिणामों की घोषणा करने के कुछ घंटों बाद शुरू हुई। 21 फरवरी को सुबह लगभग 3 बजे सीएनई ने घोषणा की कि अराउज़ और दक्षिणपंथी क्रिएटिंग अपॉर्चुनिटी (सीआरईओ) पार्टी और सोशल क्रिश्चियन पार्टी (पीएससी) के गुइलर्मो लास्सो 11 अप्रैल को दूसरे दौर के चुनाव में आमने-सामने होंगे। एक अन्य उम्मीदवार याकु पेरेज़ द्वारा इन परिणामों को खारिज करने और इसे चुनौती देने के बाद जांच शुरू हुई थी।
अराउज ने कहा कि उनकी पार्टी सभी राजनीतिक दलों और उम्मीदवारों के अधिकारों, उनकी अपील और दोबारा गणना के अनुरोध का सम्मान करती है लेकिन इस बात पर जोर दिया कि उन शिकायतों को सीएनई के सामने पेश किया जाना चाहिए और चुनाव की तारीख में बाधा डालने के बहाने के रूप में इस्तेमाल नहीं किया जाना चाहिए।
इस तरह अराउज ने चुनावी प्रक्रिया में सरकारी संस्थानों के हस्तक्षेप को खारिज कर दिया और कहा कि उनकी पार्टी ने इलेक्टोरल डिस्प्यूट ट्राइब्यूनल (टीसीई) में अभियोजक डायना सालजार और कम्प्ट्रोलर पाब्लो सेली के खिलाफ चुनावी कानूनों का उल्लंघन करने और चुनावी प्रक्रिया में हस्तक्षेप करने को लेकर मुकदमा दायर किया है। अराउज ने टीसीई को कानून को लागू करने और संबंधित प्रतिबंधों के साथ तेजी से कार्रवाई करने के लिए भी आह्वान किया है।
अराउज ने निंदा करते हुए यह भी कहा कि इन घटनाओं से राष्ट्रपति लेनिन मोरेनो की सरकार के कार्यकाल के बढ़ाने के छिपे इरादे जाहिर होते हैं। उन्होंने कहा कि अधिकांश लोग इससे असहमत होंगे।
उन्होंने अंतर्राष्ट्रीय समुदाय और चुनाव पर्यवेक्षकों को सीएनई में सरकारी हस्तक्षेप से उत्पन्न खतरे के समक्ष सतर्क रहने का आह्वान करते हुए रविवार की प्रेस कॉन्फ्रेंस को समाप्त किया।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva